ชวลิต เลาหอุดมพันธ์

พันตำรวจโท ชวลิต เลาหอุดมพันธ์ เป็นนักการเมืองชาวไทย สมาชิกสภาผู้แทนราษฎรกรุงเทพมหานคร สังกัดพรรคอนาคตใหม่ และ พรรคก้าวไกล

ประวัติ 
ชวลิต เลาหอุดมพันธ์ จบการศึกษาระดับมัธยมศึกษาที่ โรงเรียนสมุทรปราการ และ สำเร็จการศึกษาปริญญาตรี วิทยาศาสตรบัณฑิต สาขาฟิสิกส์ จุฬาลงกรณ์มหาวิทยาลัย
และเป็นผู้เขียนหนังสือ “ฟิสิกส์ขนมหวาน” หนังสือฟิสิกส์สำหรับนักเรียนมัธยมปลาย และได้รับความนิยมอย่างแพร่หลายจนถึงปัจจุบัน

ชีวิตส่วนตัว 
ชวลิตสมรสกับ พุธิตา ชัยอนันต์ ในปี พ.ศ. 2564 โดยพุธิตาได้เป็นสมาชิกสภาผู้แทนราษฎรในนามพรรคก้าวไกล ในเวลาต่อมา

การทำงาน 
หลังจากสำเร็จการศึกษา ชวลิตได้ทำงานเป็นนักวิทยาศาสตร์ (สบ. 2) กลุ่มงานตรวจทางเคมี ฟิสิกส์กองพิสูจน์หลักฐาน โดยได้รับบรรจุในวันที่ 16 ตุลาคม พ.ศ.2551  ชวลิตได้ทำงานตรวจพิสูจน์หลักฐานในคดีที่ต้องใช้ความรู้ทางฟิสิกส์มากกว่า 1,000 คดี เป็น เวลา 10 ปี กับ 1 เดือน ก่อนจะลาออกจากราชการในวันที่ 18 พฤศจิกายน พ.ศ. 2561 เพื่อมาลงสมัครรับเลือกตั้ง

การเมือง 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้ลงสมัครรับเลือกตั้งแบบบัญชีรายชื่อลำดับที่ 41 สังกัดพรรคอนาคตใหม่ และได้รับเลือกตั้ง
ชวลิตเป็นผู้เร่งจี้ให้ตำรวจและรัฐบาลอย่าเมินเฉยคดีของเสี่ยเบนท์ลีย์ ซึ่งกระทำผิดกฎจราจรโดยการขับรถเร็วเกินกว่ากำหนดพร้อมกับเมาแล้วขับ ทำให้มีผู้เสียชีวิต 2 ราย และผู้บาดเจ็บอีก 6 คน แต่กลับได้รับการประกันตัว

ภายหลังพรรคอนาคตใหม่ถูกยุบ จึงย้ายมาสังกัดพรรคก้าวไกล โดยเขามีบทบาทอีกครั้ง ในช่วงการพิจารณาพระราชบัญญัติตำรวจ วาระที่ 2 หนึ่งในความเห็นที่ชวลิตสงวนไว้คือ เสนอเพิ่มความในมาตรา 143 วรรคสอง “ข้าราชการตำรวจทุกเพศมีสิทธิและเสรีภาพในการไว้ผมสั้นหรือยาวก็ได้ โดยสุภาพและเรียบร้อย การออกกฎ ระเบียบ หรือคำสั่งเกี่ยวกับทรงผมข้าราชการตำรวจ ให้จำกัดสิทธิและเสรีภาพได้เท่าที่จำเป็นเพื่อความสุภาพและเรียบร้อยเท่านั้น” และได้กล่าวว่าตนและพรรคก้าวไกลเสนอแก้ไข และขอให้จับตาดูในฐานะกรรมาธิการเสียงข้างน้อย ว่าจะสามารถโน้มน้าวสภาได้หรือไม่ หากผ่านการลงมติจะมีผลให้ระเบียบทรงผมเดิม ซึ่งมีชื่อเล่นว่า ขาวสามด้าน ที่ผู้บัญชาการตำรวจบังคับ จะถูกยกเลิกไปโดยปริยาย และจะออกคำสั่งริดรอนสิทธิในทรงผมเช่นนี้ไม่ได้อีก ทว่าการลงมติเห็นด้วยกับร่างเดิมของกรรมาธิการนั้น มีความเห็นชอบที่จะคงไว้ดังเดิม ไม่มีการแก้ไขทั้งสิ้น 382 เสียง ต่อ 19 เสียง งดออกเสียง 2 และไม่ลงคะแนน 7 เสียง ทำให้การเสนอเพิ่มความในมาตรา 143 วรรคสองเป็นอันตกไป

และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้ลงสมัครรับเลือกตั้งแบบบัญชีรายชื่อลำดับที่ 46 แต่ไม่ได้รับเลือกตั้ง และในขณะเดียวกัน ชวลิตได้ทำหน้าที่เป็นผู้ช่วยหาเสียงให้กับ พุธิตา ชัยอนันต์ ภรรยาของตน ซึ่งลงสมัครในเขต 4 จังหวัดเชียงใหม่

หลังจากมีการแก้ไขระเบียบทรงผมตำรวจ ซึ่งดำเนินโดย พลตำรวจเอก ต่อศักดิ์ สุขวิมล ผู้บัญชาการตำรวจแห่งชาติคนใหม่ ชวลิตได้ออกมาโพสต์ว่า ขอบคุณแทนข้าราชการตำรวจทุกคนที่ยกเลิกทรงผมขาวสามด้านให้ โดยที่ไม่ต้องรอให้พิธาเป็นนายกฯ ก่อน

สมาชิกสภาผู้แทนราษฎร 
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคอนาคตใหม่ → พรรคก้าวไกล

ผลงานหนังสือ 
 ฟิสิกส์ขนมหวาน

อ้างอิง

แหล่งข้อมูลอื่น 
 
 
 ช่อง ชวลิต เลาหอุดมพันธ์ ที่ ยูทูบ

นักการเมืองไทย
พรรคอนาคตใหม่
พรรคก้าวไกล
บุคคลจากจุฬาลงกรณ์มหาวิทยาลัย